b'\n_START_ARTICLE_\nOtmar \xc4\x8crnilogar\n_START_SECTION_\n\xc5\xbdivljenje in delo\n_START_PARAGRAPH_\nPrve razrede osnovne \xc5\xa1ole je obiskoval v \xc5\xa0ebreljah. \xc5\xa0olanje je nadaljeval na \xc5\xa1kofijski gimnaziji v gori\xc5\xa1kem malem semeni\xc5\xa1\xc4\x8du (1945-1947), eno leto je obiskoval ni\xc5\xbejo gimnazijo v Idriji, maturiral pa leta 1951 na klasi\xc4\x8dni gimnaziji v Pazinu v Istri. Od 1951-1957 je \xc5\xa1tudiral na teolo\xc5\xa1ki fakulteti v Ljubljani, leta 1957 je bil posve\xc4\x8den. Leta 1964 je diplomiral na filozofski fakulteti v Ljubljani in postal profesor gr\xc5\xa1kega in latinskega jezika s knji\xc5\xbeevnostjo. _NEWLINE_Od 1967 je bil \xc5\xbeupnik v Podragi, hkrati pa je med letoma 1959 in 1998 pou\xc4\x8deval filozofijo in klasi\xc4\x8dne jezike (latin\xc5\xa1\xc4\x8dino in gr\xc5\xa1\xc4\x8dino) na Srednji verski \xc5\xa1oli oz. \xc5\xa0kofijski gimnaziji v Vipavi ter v letih 1978-1994 latin\xc5\xa1\xc4\x8dino na TEOF v Ljubljani.  _NEWLINE_Prevajal je odlomke dokumentov 2. vatikanskega cerkvenega zbora (Izjava o kr\xc5\xa1\xc4\x8danski vzgoji, 1966) in berila za Molitveno bogoslu\xc5\xbeje (Patristi\xc4\x8dne lekcije, 1976)._NEWLINE_Med letoma 1971-1975 je bil tajnik Celjske Mohorjeve dru\xc5\xbebe. _NEWLINE_Kot prevajalec iz gr\xc5\xa1\xc4\x8dine je sodeloval pri jubilejnem prevodu Nove zaveze, 1984, izdane ob 400-letnici Dalmatinove Biblije. _NEWLINE_Prevedel je ve\xc4\x8d knjig Svetega pisma (slovenski standardni prevod, 1996); posebej pa sta pri zalo\xc5\xbebi Ognji\xc5\xa1\xc4\x8de iz\xc5\xa1li knjigi Knjiga modrosti in Sirahova knjiga (1995)._NEWLINE_Med letoma 1980 in 1995 je sodeloval pri prevajanju slovenskega standardnega prevoda Svetega pisma iz izvirnih jezikov. Prevod je iz\xc5\xa1el leta 1996, v njem pa je prevedel: del Pavlovih pisem, Prvo in Drugo pismi Korin\xc4\x8danom, t. i. pastoralna pisma: Prvo in Drugo pismo Timoteju, Pismo Titu in Pismo Hebrejcem. Med t .i. katoli\xc5\xa1kimi pismi pa so njegovi prevodi: Prvo in Drugo Petrovo pismo, Prvo, Drugo in Tretje Janezovo pismo ter Judovo pismo._NEWLINE_\xc4\x8crnilogarjevi prevodi so v standardnem prevodu precej spremenjeni, saj so se prevajalci odlo\xc4\x8dili za druga\xc4\x8den na\xc4\x8din prevajanja._NEWLINE_Je tudi avtor prvega dela Lingua latina v u\xc4\x8dbeniku Latinska vadnica (1985) in ve\xc4\x8d osebnoizpovednih in filozofskih del._NEWLINE_Leta 1994 je Celov\xc5\xa1ka Mohorjeva dru\xc5\xbeba izdala njegova premi\xc5\xa1ljevanja Hvalite Gospoda, ker je dober, leta 1999, po njegovi smrti, pa so pri gori\xc5\xa1ki Mohorjevi dru\xc5\xbebi iz\xc5\xa1la druga premi\xc5\xa1ljevanja, Stati in obstati.\n_START_SECTION_\nDruge dejavnosti\n_START_PARAGRAPH_\nZ alpinistom Antonom Sazanovim - Toma\xc4\x8dem je zasnoval plezalno smer na Gradi\xc5\xa1ko turo ter vodil in organiziral gradnjo le-te (1969). Za zasluge pri postavitvi gradi\xc5\xa1ke plezalne poti ga je Planinska zveza Slovenije istega leta odlikovala s srebrnim planinskim znakom. _NEWLINE_Zlasti med letoma 1951-1957 se je ukvarjal s slikarstvom. Znanje si je pridobival pri akademskem slikarju Francetu Kralju._NEWLINE_Od leta 2005 je v januarju organiziran romarski pohod v spomin nanj, imenovan Otmarjeva pot.'